# אברהם גרנט

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אברהם גרנט (נולד ב-6 במאי 1955) הוא מאמן כדורגל ישראלי המשמש כמנהל הטכני של קבוצת הפרמייר ליג פורסטמות'. בין השנים 2002-2006 אימן את הנבחרת הלאומית של ישראל בכדורגל.

גרנט נודע ביחסי האנוש הטובים שלו, תכונה שמסייעת לו להתמודד עם כוכבי הכדורגל הישראלים וקרבות האגו ביניהם ולשמור על שקט בקבוצות בהן הוא מאמן.

## [עריכה] מאמן קבוצות בליגה

גרנט לא היה שחקן כדורגל פעיל בקבוצה בוגרת, והחל מיד (בשנת 1973) בקריירה של מאמן קבוצת הנוער של הפועל פתח תקווה. בהדרכתו, זכתה קבוצת הנוער לראשונה באליפות הליגה בשנת 1978. לאחר מכן עבר לאמן את קבוצת הבוגרים של הפועל פתח תקווה, איתה השיג בשלוש עונות מקום שני בליגה וזכה בשני גביעי טוטו.

### [עריכה] מכבי תל אביב

לאחר מכן עבר לאמן את מכבי תל אביב במשך ארבע עונות וזכה עמה בשתי אליפויות, בשנת 1992 ובשנת 1995. בסיום עונת 1995 עזב גרנט לאמן את קבוצת הפועל חיפה, ושנה לאחר מכן חזר למכבי תל אביב במקומו של דרור קשטן שהוביל את מכבי לדאבל (אליפות הליגה וגביע המדינה בכדורגל), אך לא הצליח לזכות בתארים למעט גביע טוטו אחד, והקבוצה איכזבה בליגה. החלפתו של קשטן עטור התהילה בגרנט, מקורבו של לוני הרציקוביץ', התקבלה בזעם רב על ידי האוהדים, שהתייחסו למהלך כאל "פוטש". כעבור 3 שנים מלאות באכזבות, התפטר גרנט ממכבי תל אביב.

### [עריכה] מכבי חיפה

בשנת 2001 מונה גרנט למאמן מכבי חיפה וזכה עימה ב-2 אליפויות ברציפות וגביע טוטו אחד. תחת גרנט שיחקו כוכבים כמו יוסי בניון, איגביני יעקובו, ג'ובאני רוסו, רימונדאס ז'וטאוטאס, יניב קטן, ננאד פראלייה, אריק בנאדו, אלון חרזי, אדורם קייסי וניר דוידוביץ'.

יחד עם עוזר המאמן שלו, בלם מכבי חיפה מרקו בלבול, הנהיג גרנט לראשונה שימוש בטכנולוגיה על מנת לשפר את ביצועי השחקנים ואת הבנתם הטקטית. לשם כך השתמש גרנט בתוכנת מחשב מיוחדת לניתוח משחקים שפותחה על ידי מרקו בלבול ואיש היי-טק חיפאי. התוכנה יכולה לנתח סרטי וידאו וגם לבצע הדמיות טקטיות באמצעות תרשימים דינמיים. גרנט החל להשתמש החל מסוף העונה הראשונה בחיפה בתוכנה זו על מנת להכין את מכבי חיפה למשחקים חשובים וכדי לשפר את ההבנה הטקטית והאימונים של שחקניו. [1]

בסיום עונתו השנייה במועדון קיבל גרנט הצעה לאמן את נבחרת ישראל ויעקב שחר, נשיא מכבי חיפה, הסכים לשחררו מהחוזה.

### [עריכה] הפועל תל אביב

בשנת 2006 סיים גרנט את תפקידו כמאמן הנבחרת וההתאחדות החליטה לא להאריך את חוזהו אלא להחתים את דרור קשטן במקומו.

המיליארדר היהודי לב לבייב, אשר היה מצוי בתהליכי רכישה של הפועל תל אביב, החליט למנות את אברהם גרנט למאמן הקבוצה, והאחרון קיבל את ההצעה. לבסוף לא רכש לבייב את הקבוצה וגרנט לא מונה למאמן הפועל תל אביב אך קיבל במלואו את השכר אשר הובטח לו בעת שנבחר לתפקיד.

## [עריכה] מאמן נבחרת ישראל

גרנט החליף את מאמן הנבחרת ריצ'רד נילסן.
מטרתו של אברהם גרנט הייתה להוליך את ישראל להשתתפות בטורניר הגמר של הגביע העולמי ולהעפיל לראשונה מאז מונדיאל 1970, האחרון בו השתתפה ישראל, למונדיאל 2006 שיערך בגרמניה.

הקדנציה הראשונה של גרנט הייתה מוקדמות יורו 2004 בהם סיימה הנבחרת במקום השלישי בבית וניכר בה שהיא עדיין שרויה במשבר. למרות הכשלון בהעפלה למפעל, קיבל גרנט קדנציה נוספת. במהלך הקמפיין הנהיג אברהם גרנט שיטת אימון חדשה (כולל שימוש בתוכנת מחשב לניתוח טקטי) והצהיר על מטרתו להצעיר את הסגל ולבצע "חילופי דורות" בנבחרת. גרנט שילב בנבחרת שחקנים צעירים דוגמת קלמי סבן, עומר גולן, יניב קטן, עבאס סואן ויוסי בניון אך עקב התוצאות הגרועות נאלץ לחזור להתבסס על הרבה שחקנים ותיקים דוגמת אריק בנאדו, אבי נמני, אלון חרזי, ואליד באדיר ואדורם קייסי.

בהחלטה מעוררת מחלוקת גרנט החליט לוותר על אייל ברקוביץ', שחקן מפתח בנבחרת - מאחר שלא התאים לשיטת המשחק שלו. ברקוביץ' נפגע ביותר מאי-זימונו לנבחרת ופרשנים רבים תקפו את גרנט על החלטתו לא לזמן את ברקוביץ' למשחקים, אך מנגד רבים הסכימו עם המהלך שביצע.

גרנט הדריך את נבחרת ישראל גם במוקדמות מונדיאל 2006, במהלכן גילתה הנבחרת שיפור ניכר ורכשה לאט לאט את אמון הקהל אחרי ניצחונות על נבחרת קפריסין ("הכבשה השחורה" המסורתית של ישראל) ותיקו מפתיע מול נבחרת שווייץ.

בשער שיחקו ניר דוידוביץ' (שוער ראשון) ודודו אוואט שהחליף את דוידוביץ' כשוער ראשון כאשר הלה היה פצוע. אחרי שדוידוביץ' החלים מהפציעה הוא חזר לפתוח גם מול שווייץ בחוץ, וכתוצאה מכך אוואט עזב את הנבחרת בכעס (מאוחר יותר, הכחישו גרנט ואוואט את הפרשה וטענו שאוואט שוחרר בהסכמת המאמן). ההגנה התבססה על טל בן חיים (שחקן בולטון וונדררס האנגלית), אריק בנאדו, שמעון גרשון ואדורם קייסי כאשר באגף הימין שיחקו קלמי סבן, אלון חרזי ואבי יחיאל לסירוגין. אף על פי שהגנת הנבחרת הרבתה לספוג שערים שטותיים בדקות הפתיחה, היא לא התפרקה כמו בקדנציות קודמות. בקישור שיחקו קשרים ותיקים דוגמת ואליד באדיר, עידן טל, אבי נמני ויוסי בניון, כאשר השניים האחרונים היוו את עיקר המחץ ההתקפי של הנבחרת וסיימו כמלכלי השערים של הנבחרת בקמפיין (4 שערים כ"א). עוד שיחקו בקישור: עבאס סואן, מיכאל זנדברג, סלים טועמה ודוד רביבו. התקפת הנבחרת של אברהם גרנט נבנתה התבססה על כשרונו האישי של יוסי בניון וסגל של חלוצים צעירים ומהירים דוגמת יניב קטן, פיני בלילי, עומר גולן ועמרי אפק. כמעט בכל משחק (למעט מול איי פארו) שיחק גרנט עם חלוץ טבעי יחיד בהרכב, שנדרש ברוב הזמן למשימות הגנתיות. במשך כל הקמפיין לא הצליחו החלוצים להבקיע אפילו שער אחד וגרנט זכה לביקורות קשות על כך ש"נבחרת ישראל היא נבחרת ללא חלוצים". השער שכבש יניב קטן מול איי פארו היה השער היחיד של חלוץ ישראלי בכל עשרת משחקי הבית, כאשר כל שאר השערים באו מההגנה והקישור. הפרשן והמאמן לשעבר שלמה שרף תקף את גרנט ש"אין לו תוכנית משחק" וכל התקפת הנבחרת מבוססת על ההברקות של יוסי בניון ותו לאו.

את משחקי מוקדמות המונדיאל 2006 סיים גרנט ללא אף הפסד. הנבחרת ניצחה באופן דחוק פעמיים את קפריסין ואת איי פארו והוציאה תוצאות תיקו מול כל שאר הנבחרות (צרפת, שווייץ אירלנד שמדורגות מעל ישראל). הנבחרת של גרנט סיימה שלישית, כאשר היא דורגה מתחת לשווייץ רק בגלל הפרש שערים. הנבחרת לא העפילה למונדיאל.

שלמה שרף ואבי רצון היו מבקריו החריפים של גרנט לאורך כל הקמפיין. אחרי שישראל לא הצליחה להעפיל למונדיאל, הותקף גרנט בחריפות על ידי חלוץ נבחרת ישראל פיני בלילי ומאוחר יותר על ידי אייל ברקוביץ'. בעקבות הבקורת הקשה עליו ומחול השדים סביב מינויו או אי-מינויו לקדנציה נוספית הודיע גרנט ב-26 באוקטובר 2005 על התפטרותו מאימון הנבחרת.

## [עריכה] מנהל טכני בפורסטמות'

בסוף יוני 2006, פורסם כי גרנט מונה להיות מנהלה הטכני של מועדון הפרמיירשיפ האנגלי פורסטמות', אותה מאמן הארי רדנאפ.

אברהם גרנט נשוי לצופית גרנט, מנחת טלוויזיה ישראלית.

## [עריכה] ראו גם

- מכבי חיפה
- מכבי תל אביב
- הפועל פתח תקווה
- נבחרת ישראל בכדורגל

## [עריכה] קישורים חיצוניים

- אברהם גרנט באתר one

מאמני נבחרת ישראל בכדורגל

אגון פולק | לאיוש הס | ולדיסלב סקאלי | ג'רי בית הלוי | אלברט גיבונס | משה ורון | גיולה מאנדי | ג'ורג' איינסלי | יוסף מרימוביץ' | מילובן צ'יריץ' | עמנואל שפר | אדמונד שמילוביץ' | דוד שווייצר | עמנואל שפר | ג'ק מנסל | יוסף מרימוביץ' | מיליינקו מיחיץ' | יצחק שניאור | יעקב גרונדמן | שלמה שרף | ריצ'רד מולר נילסן | אברהם גרנט | דרור קשטן |

מקור: http://he.wikipedia.org../../../%D7%90/%D7%91/%D7%A8/%D7%90%D7%91%D7%A8%D7%94%D7%9D_%D7%92%D7%A8%D7%A0%D7%98.html

קטגוריות: מאמני כדורגל ישראלים | מאמני מכבי חיפה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Français